CELEX: 62009TN0264
Language: mt
Date: 2009-07-02 00:00:00
Title: Kawża T-264/09: Rikors ippreżentat fit- 2 ta’ Lulju 2009 — Tecnoprocess vs Il-Kummissjoni u d-Delegazzjoni tal-Kummissjoni Ewropea fil-Marokk

12.9.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 220/36
            
         Rikors ippreżentat fit-2 ta’ Lulju 2009 — Tecnoprocess vs Il-Kummissjoni u d-Delegazzjoni tal-Kummissjoni Ewropea fil-Marokk
   (Kawża T-264/09)
   2009/C 220/76
   Lingwa tal-kawża: It-Taljan
   
      Partijiet
   
   
      Rikorrenti: Tecnoprocess Srl (Ruma, l-Italja) (rappreżentant: A. Majoli, avvocato)
   
      Konvenuti: Il-Kummissjoni tal-Komunitajiet Ewropej, Id-Delegazzjoni tal-Kummissjoni Ewropea fil-Marokk
   
      Talbiet tar-rikorrenti
   
   
               —
            
            
               tiddikjara, skont l-Artikolu 232 KE, in-nuqqas li tittieħed azzjoni min-naħa tad-Delegazzjoni tal-UE f’Rabat u tal-Komunità Ewropea.
            
         
               —
            
            
               tikkonstata, abbażi tal-Artikolu 288 tat-Trattat, ir-responsabbiltà mhux kuntrattwali tad-Delegazzjoni u tal-Kummissjoni fir-rigward tar-rikorrenti u tikkundannahom, in solidum, iħallsu lir-rikorrenti d-dannu li hija sofriet fl-ammont ta’ EUR 1 000 000 (EUR miljun).
            
         
      Motivi u argumenti prinċipali
   
   Ir-rikorrenti fil-kawża prinċipali topera f’diversi setturi tas-suq industrijali. B’effett mill-2002, Tecnoprocess topera fis-suq tal-għoti ta’ kuntratti mmexxija minn EuropAid, ta’ proġetti intiżi għal għajnuna esterna mogħtija mill-Kummissjoni lill-pajjiżi li qegħdin jiżviluppaw, iffinanzjati mill-baġit tal-UE jew mill-Fond Ewropew għall-Iżvilupp. Permezz tar-rikors preżenti, ir-rikorrenti titlob lill-Qorti tal-Gustizzja tistħarreġ l-aġir tal-konvenuti fir-rigward tal-implementazzjoni tal-kuntratti segwenti:
   
               —
            
            
               Kuntratt EuropeAid 1144205/D/S/MA (marché 14/2003/meda/b7 — 4100/ib/96/0587) — RISTORAZIONE;
            
         
               —
            
            
               Kuntratt EuropeAid 114194/D/S/MA (marché 15/2003/meda/b7 — 4100/ib/96/0587) — FREDDO;
            
         
               —
            
            
               Kuntratt EuropeAid 114194/D/S/MA (marché 16/2003/meda/b7 — 4100/ib/96/0587) — FREDDO; u
            
         
               —
            
            
               Kuntratt EuropeAid/12088/D/S/MA — Centre Assistance Technique des Industriels des Equipements pour véchicules (Cetiev) Lottijiet 3 u 6.
            
         L-għan tal-ewwel tliet kuntratti, li ġew konklużi bħala parti mill-programm MEDA 1, kien il-provvista ta’ tagħmir u aċċessorji għas-servizzi ta’ ristorant u ta’ kantin tal-Office de la Formation professionnelle et de la Promotion du Travail (OFPPT) f’Rabat.
   Fl-implementazzjoni ta’ dawn il-kuntratti, l-OFPPT irrifjuta li jiffirma l-irċevuti għall-prodotti, minkejja li dan uża l-prodotti inkwistjoni, li ġew legalment ipprovduti mir-rikorrenti.
   Kien hemm diffikultajiet simili fir-rigward tar-raba’ kuntratt, li ġie konkluż bħala parti mill-programm MEDA 2 u li kien relatat ma’ provvista ta’ tagħmir speċjalizzat li kien intiż sabiex isiru testijiet fuq filters ta’ vetturi bil-mutur.
   Skont ir-rikorrenti, in-nuqqas li tittieħed azzjoni min-naħa tal-konvenuti, li jikkonsisti fin-nuqqas tagħhom li jsibu soluzzjoni li tissodisfa l-interessi tar-rikorrenti fid-dawl tan-nuqqasijiet gravi fl-implementazzjoni tal-kuntratti inkwistjoni, jista’ jirriżulta fir-responsabbiltà mhux kuntrattwali tal-Komunità.
   F’dan ir-rigward, ir-rikorrenti tinvoka wkoll il-ksur tal-Artikolu 56 tar-Regolament tal-Finanzi, tal-prinċipji tal-aspettattivi leġittimi u ta’ proporzjonalità u tad-dritt għal kunfidenzjalità.